S-a votat Codul penal este un album lansat de Valeriu Sterian și Compania de Sunet în anul 1992. Este un album conceptual, cu un sound unitar, deși influențele muzicale sunt variate: hard rock, blues, folk, baladă rock, rock and roll și chiar folclorul închisorilor în cazul primei piese, care este inedită în ceea ce privește orchestrația, realizată doar cu sunete produse de lanț, clanță și zăvor. Mesajele celor 10 cântece se completează între ele, abordând din mai multe perspective și planuri privarea de libertate a individului în tânăra societate democratică românească, ce se presupunea a fi liberă. Vali Sterian colaborează cu prietenul său Alexandru Andrieș, prezent pe acest album la pian, muzicuță și grafică. Spectacolul de lansare a avut loc la Teatrul Bulandra din Capitală, cu participarea lui Nicu Alifantis și a lui Alexandru Andrieș, în data de 21 decembrie 1992, la împlinirea a exact trei ani de la izbucnirea Revoluției în București. Acest disc a fost însoțit de un material editat pe casetă VHS, singurul material video oficial lansat de Vali Sterian.